DOI: 10.14457/tu.the.2016.1646
title: การเปิดรับสื่อประชาสัมพันธ์ ความพึงพอใจและแนวโน้มในการเปิดรับสื่อประชาสัมพันธ์ของลูกค้าห้างสรรพสินค้าเซ็นทรัล

description: การวิจัยเรื่อง“การเปิดรับสื่อประชาสัมพันธ์ ความพึงพอใจและแนวโน้มในการเปิดรับสื่อประชาสัมพันธ์ของลูกค้าห้างสรรพสินค้าเซ็นทรัล" มีวัตถุประสงค์การวิจัย 1.เพื่อศึกษาการเปิดรับสื่อประชาสัมพันธ์ของลูกค้าห้างสรรพสินค้าเซ็นทรัล 2.เพื่อศึกษาความพึงพอใจต่อข่าวสารประชาสัม พันธ์ของลูกค้าห้างสรรพสินค้าเซ็นทรัล  3.เพื่อศึกษาแนวโน้มในการเปิดรับสื่อประชาสัมพันธ์ในอนาคตของลูกค้าห้างสรรพสินค้าเซ็นทรัล 4.เพื่อศึกษาความแตกต่างของลักษณะทางประชากรของลูกค้ากับการเปิดรับสื่อประชาสัมพันธ์ของห้างสรรพสินค้าเซ็นทรัล  5.เพื่อศึกษาความสัมพันธ์ระหว่างการเปิดรับสื่อประชาสัมพันธ์ของลูกค้ากับความพึงพอใจต่อข่าวสารประชาสัมพันธ์ของห้าง สรรพสินค้าเซ็นทรัล 6.เพื่อศึกษาความสัมพันธ์ระหว่างความพึงพอใจของลูกค้าต่อเนื้อหาประชาสัมพันธ์กับแนวโน้มในการเปิดรับสื่อประชาสัมพันธ์ห้างสรรพสินค้าเซ็นทรัลในอนาคตการวิจัยครั้งนี้กำหนดรูปแบบวิจัยเชิงปริมาณ (Quantitative Research) โดยวิธีการสำรวจความคิดเห็น (Survey Research) ใช้แบบสอบถาม (Questionnaire) เป็นเครื่องมือในการเก็บข้อมูล และใช้วิธีการเก็บข้อมูลแบบครั้งเดียว ผู้ตอบแบบสอบถามจะเป็นผู้กรอกข้อมูลด้วยตนเอง โดยกลุ่มตัวอย่างที่ศึกษาคือ กลุ่มลูกค้าที่ซื้อสินค้าและใช้บริการของห้างสรรพสินค้าเซ็นทรัลไม่น้อยกว่า 3 เดือน เป็นสมาชิกบัตร The1card ไม่น้อยกว่า 6 เดือน โดยใช้ห้างสรรพสินค้าเซ็นทรัลในเขตกรุงเทพมหานคร เป็นเกณฑ์ในการเลือกกลุ่มตัวอย่าง คือ ห้างสรรพสินค้าเซ็นทรัลจำนวน 12 สาขา คือ ชิดลม ลาดพร้าว บางนา ปิ่นเกล้า พระราม 2 พระราม 3 สีลมคอมเพล็กซ์ ฟิวเจอร์พาร์ค รังสิต รามอินทรา แจ้งวัฒนะ เวสต์เกต และอีสวิลล์ จำนวน 300 คนผลการวิจัยครั้งนี้พบว่า กลุ่มตัวอย่างที่พบส่วนใหญ่เป็นเพศหญิง ช่วงอายุระหว่าง 20-30 ปี มีช่วงรายได้ 20,001-30,000 บาท มีอาชีพเป็นพนักงานบริษัทเอกชน มีสถานภาพโสด จากผลการวิจัยพบว่ากลุ่มตัวอย่างมีการเปิดรับสื่อประชาสัมพันธ์โดยรวมของห้างสรรพสินค้าเซ็นทรัลไม่แตกต่างกัน กลุ่มตัวอย่างมีการเปิดรับสื่อประชาสัมพันธ์จากสื่อหนังสือพิมพ์ระดับปานกลาง เปิดรับหนังสือพิมพ์ไทยรัฐมากที่สุด รองลงมา คือ สื่อออนไลน์ระดับปานกลางเปิดรับ www.sanook.com มากที่สุด ลำดับที่สามคือ สื่อโทรทัศน์เปิดรับระดับปานกลางเปิดรับรายการผู้หญิงถึงผู้หญิง ช่อง 3 HD มากที่สุด ลำดับสุดท้ายคือสื่อนิตยสารมีระดับการเปิดรับน้อย เปิดรับนิตยสารแพรว มากที่สุด ในส่วนของการทดสอบสมมติฐาน พบว่าลักษณะประชากรได้แก่ เพศ อายุ อาชีพ รายได้ส่วนตัวต่อเดือน สถานภาพสมรส ที่แตกต่างกันมีการเปิดรับสื่อประชาสัมพันธ์ของห้างสรรพสินค้าโดยรวมไม่แตกต่างกัน แต่เมื่อแยกลักษณะประชากรตามการเปิดรับสื่อประชาสัมพันธ์ พบว่าอายุ รายได้และสถานภาพสมรสที่แตกต่างกันมีการเปิดรับสื่อประชาสัมพันธ์ที่แตกต่างกัน ด้านการเปิดรับสื่อประชาสัมพันธ์ของห้างสรรพสินค้าเซ็นทรัลมีความสัมพันธ์กับความพึงพอใจต่อข่าวสารประชาสัมพันธ์ของห้างสรรพสินค้าเซ็นทรัล โดยภาพรวมลูกค้ามีความพึงพอใจต่อข่าวสารในสื่อประชาสัมพันธ์ของห้างสรรพสินค้าเซ็นทรัล มีค่าเฉลี่ย 3.46 ลูกค้ามีความพึงพอใจมาก โดยมีความพึงพอใจในประเด็น ทำให้ท่านได้ทราบถึงโปรโมชั่น/สินค้าลดราคา มากที่สุด  รองลงมา คือ ประเด็นทำให้ท่านได้ทราบถึงสินค้าหรือบริการใหม่ๆ และประเด็น ทำให้ท่านได้มีส่วนร่วมในกิจกรรมอีเวนท์ของห้าง เช่น พบปะดารา น้อยที่สุด ทั้งนี้เมื่อพิจารณาค่าสัมประสิทธิ์การเปิดรับสื่อประชาสัมพันธ์ของห้างสรรพสินค้าเซ็นทรัลกับความพึงพอใจต่อข่าวสารประชาสัมพันธ์พบว่า ลูกค้าห้างสรรพสินค้าเซ็นทรัลมีความพึงพอใจจากสื่อออนไลน์ มากที่สุด นอกจากนี้ความพึงพอใจต่อข่าวสารของห้างสรรพสินค้าเซ็นทรัลมีความสัมพันธ์กับแนวโน้มการเปิดรับสื่อประชาสัมพันธ์ประชาสัมพันธ์ของห้างสรรพสินค้าเซ็นทรัลในอนาคต โดยภาพรวมลูกค้ามีแนวโน้มการเปิดรับสื่อประชาสัมพันธ์ของห้างสรรพสินค้าเซ็นทรัลในอนาคต มีค่าเฉลี่ย 3.58 มีความตั้งใจมาก โดยมีความตั้งใจเปิดรับข่าวสารประชาสัมพันธ์ของห้างสรรพสินค้าเซ็นทรัลในอนาคตต่อไป มีค่าเฉลี่ย 3.66 ถือว่ามีความตั้งใจมาก รองลงมา คือ มีความตั้งใจแนะนำให้ผู้อื่นเปิดรับข่าวสารของห้างสรรพสินค้าเซ็นทรัล มีค่าเฉลี่ย 3.50 ถือว่ามีความตั้งใจมาก